Ione Belarra

**Ione Belarra Urteaga**, nada en&nbsp;Pamplona&nbsp;o&nbsp;25 de setembro de 1987,&nbsp;é unha política e psicóloga navarra, membro do consello cidadán estatal de Podemos e ministra de Dereitos Sociais e Axenda 2030 do Goberno de España. Foi deputada por Navarra das lexislaturas XI, XII, XIII e XIV do Congreso dos Deputados e voceira adxunta do grupo confederal Unidos Podemos-EP-EM no Congreso dos Deputados.

## Traxectoria 
É graduada superior en integración social, licenciada en psicoloxía, máster en psicoloxía da educación e segundo ano de doutoramento en educación, desenvolvemento e aprendizaxe. Traballou en Cruz Vermella, na Comisión Española de Axuda ao Refuxiado, no Ministerio de Educación, Cultura e Deporte e na Universidade Autónoma de Madrid.

Naceu e viviu en Pamplona até que comezou os seus estudos en psicoloxía na Universidade Autónoma de Madrid. Dende entón, traballou en investigación en cuestións relacionadas coa educación, as experiencias migratorias e os dereitos humanos. Durante estes anos foi activista en diferentes organizacións como SOS Racismo e en plataformas e campañas polo peche dos Centros de Internamento de Estranxeiros (CIEs) así como en diversas mobilizacións a prol dos dereitos humanos das persoas en situación de especial vulnerabilidade.

En novembro de 2014 accedeu ó Consello Cidadán Estatal de Podemos tras votación en primarias. Foi nomeada responsable da área de Dereitos Humanos, Cidadanía e Diversidade.

Ocupou o primeiro posto pola circunscrición electoral de Navarra de Podemos para as eleccións xerais do 20 de decembro de 2015 e logrou escano no Congreso dos Deputados sendo nomeada voceira suplente da Deputación Permanente e membro suplente da Delegación española na Asemblea da Unión Interparlamentaria (UIP).

Nas eleccións xerais de 2016 volveu encabezar a lista de Podemos por Navarra e obtivo escano na XII lexislatura no Congreso dos Deputados.

O 12 de febreiro de 2017 volveu ser elixida en primarias conselleira cidadá estatal de Podemos. O 18 de febreiro de 2017 foi nomeada voceira adxunta do grupo confederal Unidos Podemos-EP-EM no Congreso dos Deputados e pertence ó grupo de técnicos e expertos que conforman o "ensaio xeral do futuro goberno" ou "goberno na sombra" de Podemos.

Tralo inicio do Goberno de coalición entre PSOE e Unidas Podemos, Ione Belarra foi nomeada secretaria de Estado para a Axenda 2030. Tomou posesión do cargo o 22 de xaneiro de 2020. En marzo de 2021, e tralo anuncio da saída de Pablo Iglesias do Goberno de coalición para presentarse ás eleccións á Asemblea de Madrid de 2021, Belarra foi nomeada ministra de Dereitos Sociais e Axenda 2030.

## Obras 
Publicacións e colaboracións:
* 2013 - *Does Living with Mean Living Together? An in-Depth Analysis of Coexistence in Host Homes for sub-Saharan Population in the City of Madrid*
* 2013 - *Experiencia: Geografías de la adolescencia en el área de Madrid*
* 2013 - *Hacia la educación intercultural: Un largo camino de ida y vuelta.: En A. Manzanares (coord.) Temas educativos en el punto de mira (pp. 160-186).* Madrid: Wolters Kluwer 
* 2014 - *Construcción de subjetividades en tiempos de emprendimiento*
* 2014 - *Repensando el proceso: propuestas críticas para la educación social desde la perspectiva socio-constructivista* Revista Educación Social, Nº19
* 2014 - *Modernisation of Higher Education in Europe : access, retention and employability.*  Bruxelas : EACEA. 
* 2014 - *Aprendizaje de la ciudadanía y participación* Mata, P.; Ballesteros, B. e Gil Jaurena,I.

## Notas 
## Véxase tamén 
### Ligazóns externas 
* Ficha  na páxina do Congreso dos Deputados